MFCปรับเป้าดัชนีปีนี้ดีขึ้น หลังบจ.กำไรดี
บลจ.เอ็มเอฟซี ปรับเป้าดัชนีปี 53 แตะ 887 จุด จากเดิม 830 จุด หลังบจ.กำไรดี
29 เม.ย. 2553

บลจ.เอ็มเอฟซี ปรับเป้าดัชนีปี 53 แตะ 887 จุด จากเดิม 830 จุด หลังบจ.กำไรดี 
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี (MFC) เปิดเผยว่า บริษัทได้ปรับเป้าหมายดัชนีหุ้นปี 2553 มาอยู่ที่ 887 จุด จากเดิมมองไว้ที่ 830 จุด หลังผลประกอบการของบริษัทจดทะเบียน (บจ.) เติบโตดี จึงปรับการคาดการณ์กำไรสุทธิของบจ.เติบโตจาก 12% เป็น 15% รวมทั้งเชื่อว่าเม็ดเงินของต่างชาติมีโอกาสที่จะไหลกลับเข้าสู่ตลาดหุ้นไทย ทำให้สัดส่วนราคาหุ้นต่อกำไรสุทธิ (พีอี) อยู่ที่ 13 เท่า
“แม้การเมืองในประเทศมีผลต่อความเชื่อมั่นของนักลงทุนต่างชาติบ้าง แต่ยังหวังว่าจะคลี่คลายและเงินต่างชาติน่าจะยังไหลกลับเข้ามาอีกประมาณ 4 หมื่นล้านบาท รวมถึงค่าเงินบาทที่แข็งค่ายังซัพพอร์ตอยู่ ขณะที่จีดีพีไตรมาสแรกก็คาดว่าจะโตมากกว่า 8%”นายศุภกร กล่าว
อย่างไรก็ตามกรณีการเมืองเลวร้ายกว่านี้ ประเมินดัชนีแย่ที่สุดอยู่ที่ประมาณ 680-690 จุด แต่หากการเมืองยังลากยาว แต่ไม่มีเหตุรุนแรงดัชนีก็ไม่น่าจะหลุดกรอบ 785 จุด
สำหรับการบริหารกองทุนหุ้นของเอ็มเอฟซีตอนนี้เน้นหุ้นที่จ่ายเงินปันผลได้ในระดับสูง โดยปัจจุบันกองทุนหุ้นมีสัดส่วนการลงทุนประมาณ 85-95% จากเดือนมี.ค.ถือหุ้นถึง 98% แต่หลังเกิดเหตุรุนแรงทางการเมืองก็ขายบางส่วน แต่ก็ยังอยู่ภายใต้กลยุทธ์ที่มีสัดส่วนการลงทุนในหุ้นไม่ต่ำกว่า 80% ขณะที่กองทุนวายุภักษ์ไม่ได้ซื้อขายใดๆ 
ผลจากตลาดหุ้นที่ผันผวนต่อเนื่อง บริษัทจึงเปิดแคมเปญใหม่ “Happy Fund Plus” ลงทุนในกองทุนรวมหุ้นระยะยาว (LTF)และกองทุนรวมเพื่อการเลี้ยงชีพ (RMF) รวม 9 กองทุน โดยตัดบัญชีเงินฝากอัตโนมัติเป็นจำนวนเงินเท่ากันทุกเดือนผ่าน 5 ธนาคารพาณิชย์ กำหนดเงินลงทุนขั้นต่ำ 3,500 บาทและสูงสุดไม่เกิน 7 หมื่นบาท ตั้งแต่วันที่ 1 พ.ค.-30มิ.ย.นี้ นอกจากนี้ผู้ร่วมแคมเปญจะได้รับทันทีหน่วยลงทุนกองทุนเปิดเอ็มเอฟซี พันธบัตรตลาดเงินตามเงื่อนไขที่กำหนดโดย 3 เดือนแรกจะได้รับเป็นมูลค่า 1.3% ของยอดลงทุนรวม ณ วันทำการถัดไปนับจากวันที่ครบกำหนดเงื่อนไขการลงทุนและหากลงทุนต่อเนื่องนับจากเดือนที่ 4 จนถึงสิ้นปี 2553 จะได้รับหน่วยลงทุนเพิ่มอีก 1% ของยอดลงทุนรายเดือน ณ วันทำการถัดไปจากวันที่ตัดบัญชีเพื่อการลงทุนอัตโนมัติ